приложение XL към настоящото споразумение.
 Член 425
 Ще се провежда редовен диалог по въпросите от обхвата на глава 21 от дял V (Икономическо и секторно сътрудничество) от настоящото споразумение.
 ГЛАВА 22
 Обществено здраве
 Член 426
 Страните развиват своето сътрудничество в областта на общественото здраве с цел да повишат нивото на сигурност на общественото здраве и защитата на здравето на хората като предварително условие за устойчиво развитие и икономически растеж.
 Член 427
 1. Това сътрудничество обхваща, по-специално, следните области:
 а)
 укрепването на системата за обществено здравеопазване в Украйна и нейния капацитет, по-специално чрез осъществяването на реформи, по-нататъшно развитие на първичното здравеопазване и обучението на персонал;
 б)
 профилактиката и контрола на заразни болести като ХИВ/СПИН и туберкулоза, повишаването на подготвеността по отношение на избухването на огнища на високо патогенни заболявания и прилагането на Международните здравни правила;
 в)
 профилактиката и контрола на незаразните болести посредством обмен на информация и добри практики, популяризиране на здравословни начини на живот, обръщане на вниманието към основните здравни детерминанти и проблеми като майчиното и детското здраве, психичното здраве, пристрастеността към алкохола, наркотиците и тютюна, включително изпълнението на Рамковата конвенция за контрол на тютюна от 2003 г.;
 г)
 качеството и безопасността на субстанциите от човешки произход като кръв, тъкани и клетки;
 д)
 информацията и познанията за здравето, включително по отношение на подхода „здравето във всички политики“.
 2. За тази цел страните обменят данни и най-добри практики и предприемат други съвместни дейности, включително чрез подхода „здравето във всички политики“ и чрез постепенното интегриране на Украйна в европейските мрежи в областта на общественото здраве.
 Член 428
 Украйна сближава постепенно своето законодателство и практика с принципите на достиженията на правото на ЕС, по-специално по отношение на заразните болести, кръвта, тъканите и клетките, както и по отношение на тютюна. В приложение XLI към настоящото споразумение се съдържа списък на избрани разпоредби от достиженията на правото на ЕС.
 Член 429
 Ще се провежда редовен диалог по въпросите от обхвата на глава 22 от дял V (Икономическо и секторно сътрудничество) от настоящото споразумение.
 ГЛАВА 23
 Образование, обучение и младеж
 Член 430
 Страните, като зачитат безпрекословно своята отговорност за съдържанието на учебните материали и организацията на образователните системи, както и своето културно и езиково разнообразие, насърчават сътрудничеството в областта на образованието, обучението и младежта с цел повишаване на взаимното разбиране, поощряване на междукултурния диалог и увеличаване на познанията за съответните култури.
 Член 431
 Страните се ангажират да засилят сътрудничеството си в областта на висшето образование, целящо по-специално:
 а)
 реформиране и модернизиране на системите на висшето образование
 б)
 насърчаване на сближаването в областта на висшето образование, произтичащо от процеса от Болоня.
 в)
 подобряване на качеството и релевантността на висшето образование;
 г)
 засилване на сътрудничеството между висшите учебни заведения;
 д)
 надграждане на капацитета на висшите учебни заведения;
 е)
 повишаване на мобилността на студентите и учителите: ще се обръща внимание на сътрудничеството в областта на образованието с оглед да се улесни достъпът до висше образование.
 Член 432
 Страните се стремят към по-голям обмен на информация и експертен опит, за да се насърчи по-тясното сътрудничество в областта на професионалното образование